**Արևիկ Վարդանի Ծերունյան** (օգոստոսի 6, 1987(1987-08-06), Երևան, Հայկական ԽՍՀ, ԽՍՀՄ), հայ նկարչուհի, արվեստագետ-էքսպերիմենտատոր։

Կենսագրություն
--------------

Արևիկ Ծերունյանը ծնվել է 1987 թվականին, օգոստոսի 6-ին Երևանում։ Ավարտել է Երևանի պետական լեզվաբանական համալսարանը՝ ստանալով անգլերեն, իսպաներեն և մանկավարժություն մասնագիտությամբ բակալավրի աստիճան և Երևանի գեղարվեստի պետական ակադեմիան՝ ստանալով կերպարվեստի մագիստրոսի աստիճան։ Եղել է փոխանակային ծրագրի ուսանող Ֆրանսիայում՝ Մարսելի կերպարվեստի բարձրագույն դպրոցում։ Գեղարվեստի ակադեմիայում ուսանելու ընթացքում Արևիկը կենտրոնանում է նկարչության և գեղանկարչության վրա՝ մասնագիտանալով արևմտյան իմպրեսիոնիզմի և հայկական պոստիմպրեսիոնիզմի ոճերում, կոնստրուկտիվիզմի և հետխորհրդային գեղարվեստական շարժումների խառնուրդում՝ կրելով ռուսական ավանդական ակադեմիական դպրոցի ազդեցությունը։ Մագիստրատուրայի երկրորդ տարում նրան հանձնարարվել է նկարազարդել Բուլղարական հեքիաթների ժողովածուի հայերեն թարգմանությունը, որը հրատարակվել է հաջորդ տարում։

2013-2015 թվականներին սովորել է Թաֆթս համալսարանին կից Բոստոնի կերպարվեստի թանգարանի դպրոցում (Թաֆթս-ԷսԷմԷֆԷյ), որի ընթացքում Արևիկը սկսել է ուսումնասիրել այլ արտահայտչամիջոցներ՝ ստեղծելով կոլաժի, քանդակագործության և նորաձևության նոր գործեր՝ ցուցադրելով մեծածավալ ինստալյացիաներ։

Մագիստրատուրան ավարտելուց հետո Արևիկը ստացել է հետավարտական դասավանդման դրամաշնորհ, որով կազմել և դասավանդել է «Գծանկարի տեխնիկայի ներածություն» առարկան։ Զուգահեռաբար աշխատել է որպես համադրողի օգնական և ցուցադրել «Կորուսյալ կայսրություն» տարածական ինստալյացիայի անհատական ցուցադրություն-շոուն Բոստոնում՝ Ամերիկայի հայկական թանգարանում։

2016 թվականին վերադառնալով Հայաստան՝ Արևիկն աշխատել է «Դանիելյան» արվեստի ստուդիայում՝ որպես մանկավարժ-դասավանդող։ 2016 թվականի դեկտեմբերի 24-25-ին Հայաստանի նկարիչների միությունում տեղի է ունեցել Արևիկի ցուցահանդեսը «Տեռոր» խորագրով (կոլաժ, 2D և 3D ինստալյացիաներ)։ 2016 թվականին Ավետիք Իսահակյանի անվան կենտրոնական գրադարանում կայացել է Արևիկի «Կորուսյալ կայսրություն» խորագիրը կրող աշխատանքների ֆոտոցուցահանդեսը՝ նվիրված Հայոց Ցեղասպանության 101-րդ տարելիցին։

2017 թվականին Արևիկին շնորհվել է O1 արտոնագիր (ԱՄՆ Պետքարտուղարության բնորոշմամբ՝ «արտակարգ ունակությունների համար»՝ աշխատելու Ամերիկայի հայկական թանգարանում՝ որպես ռեզիդենտ-նկարիչ։ Այդ ընթացքում Արևիկն իրականացրել է արվեստի մի շարք նախագծեր, այդ թվում՝ 2018 թվականի հոկտեմբերի 23-ին և 2019 թվականի ապրիլի 20-ին՝ Ամերիկայի հայկական թանգարանում անհատական «Ամպեր» ցուցահանդես-շոուն։ «Ամպերն» իրենից ներկայացնում է մուլտիմեդիա ինստալյացիա՝ բաղկացած հայկական ասեղնագործ ժանյակների վրա տեսապրոյեկցիաների և կոլաժի համադրումից։ 2017 թվականի հուլիսից Արևիկը Բոստոնում վարում է մանկապատանեկան արվեստի դպրոց։

2018 թվականի մայիսին Արևիկը կազմակերպել է անհատական ցուցադրություն Մասաչուսեթսի տեխնոլոգիական ինստիտուտում՝ որպես Հայոց ցեղասպանության զոհերի հիշատակին նվիրված արարողության մաս։ Նույն թվականի հուլիսին Արևիկը մասնակցել է «Դիմադրություն և տոկունություն» խմբային ցուցադրությանը՝ 3 այլ հայ կին արվեստագետների հետ միասին։ Բոստոնի «Գալատեա» պատկերասրահում կազմակերպված ցուցադրությունը համակարգել է Մարշա Օդաբաշյանը։

Ծանոթագրություններ
------------------

1. ↑  Mirror-Spectator, The Armenian (2016 թ․ մարտի 3). "Strange and Wonderful Dimensions at Armenian Museum Exhibit". *The Armenian Mirror-Spectator* (in ամերիկյան անգլերեն). Retrieved 2019 թ․ մարտի 23.
2. ↑  "Արևիկ Ծերունյան՝ «Տեռոր». վերաիմաստավորելով արժեզրկվող մարդկային կյանքը..." *yelaket.am* (in անգլերեն). Retrieved 2019 թ․ մարտի 23.
3. ↑  "ԿՈՐՈւՍՅԱԼ ԿԱՅՍՐՈւԹՅՈւՆ". *Ճամփորդ* (in ռուսերեն). Retrieved 2019 թ․ մարտի 23.
4. ↑  "Young Armenian artist holds Genocide-themed exhibition in Boston". *www.tert.am* (in անգլերեն). Արխիվացված է the original 2019 թ․ մարտի 23-ին. Retrieved 2019 թ․ մարտի 23. `{{cite web}}`: Unknown parameter `|dead-url=` ignored (`|url-status=` suggested) (help)
5. ↑  Arevik Tserunyan's THE LOST EMPIRE at the Armenian Museum of America

Արտաքին հղումներ
----------------

* Պաշտոնական կայք
* Studio Visit with Arevik Tserunyan(չաշխատող հղում)
* Conversations with the Inspiring Arevik Tserunyan